## Odluka o izdavanju Globalne obveznice Republike Hrvatske za naknadu imovine oduzete za vrijeme jugoslavenske komunističke vladavine

### NN 135/1999 (10.12.1999.), Odluka o izdavanju Globalne obveznice Republike Hrvatske za naknadu imovine oduzete za vrijeme jugoslavenske komunističke vladavine

# FOND ZA NAKNADU ODUZETE IMOVINE

Na temelju članka 13. Zakona o naknadi za imovinu oduzetu
za vrijeme jugoslavenske komunističke vladavine (»Narodne
novine«, br. 92/96) i članaka 3. i 8. Zakona o fondu
za naknadu oduzete imovine (»Narodne novine«, br. 69/97),
Upravni odbor Fonda za naknadu oduzete imovine je na sjednici
održanoj 9. prosinca 1999. godine donio

## ODLUKU

### O IZDAVANJU GLOBALNE OBVEZNICE REPUBLIKE HRVATSKE ZA NAKNADU IMOVINE ODUZETE ZA VRIJEME JUGOSLAVENSKE KOMUNISTIČKE VLADAVINE

I.

Fond za naknadu oduzete imovine izdaje Globalnu obveznicu Republike
Hrvatske za naknadu imovine oduzete za vrijeme jugoslavenske komunističke
vladavine (u daljnjem tekstu: Globalna obveznica).

II.

Globalna obveznica je materijalizirani državni dugovni vrijednosni
papir koji glasi na donositelja.

III.

Nominalna vrijednost Globalne obveznice iznosi 473,400.000 kuna
što po prodajnom tečaju za devize za DEM Privredne
banke Zagreb d.d. na dan stupanja na snagu ove Odluke iznosi protuvrijednost
120,000.000 DEM.

IV.

Na Globalnu obveznicu ne plaćaju se kamate.

V.

Globalna obveznica amortizira se kroz četrdeset polugodišnjih
Anuitetskih kupona globalne obveznice Republike Hrvatske za naknadu
imovine oduzete za vrijeme jugoslavenske komunističke vladavine
(u daljnjem tekstu: Anuitetski kupon globalne obveznice) koji
dospijevaju 1. siječnja i 1. srpnja svake godine u razdoblju
amortizacije, s time da prvi Anuitetski kupon globalne obveznice
dospijeva 1. siječnja 2000., a posljednji 1. srpnja 2019.
godine.

Anuitetski kupon globalne obveznice je materijalizirani državni
dugovni vrijednosni papir koji glasi na donositelja.

Nominalna vrijednost svakog Anuitetskog kupona globalne obveznice
iznosi 11,835.000 kuna što po prodajnom tečaju za
devize za DEM Privredne banke Zagreb d.d. na dan stupanja na snagu
ove Odluke iznosi protuvrijednost 3,000.000 DEM.

VI.

Globalna obveznica podijeljena je na 300.000 Obvezničkih
udjela globalne obveznice Republike Hrvatske za naknadu imovine
oduzete za vrijeme jugoslavenske komunističke vladavine
(u daljnjem tekstu: Obveznički udjel).

VII.

Obveznički udjel je nematerijalizirani državni dugovni
vrijednosni papir na ime.

Na Obvezničke udjele ne plaćaju se kamate.

Nominalna vrijednost svakog Obvezničkog udjela iznosi 1.578
kuna što po prodajnom tečaju za devize za DEM Privredne
banke Zagreb d.d. na dan stupanja na snagu ove Odluke iznosi protuvrijednost
400 DEM.

VIII.

Obveznički udjel amortizira se kroz četrdeset jednakih
polugodišnjih Anuiteta obvezničkog udjela globalne
obveznice Republike Hrvatske za naknadu imovine oduzete za vrijeme
jugoslavenske komunističke vladavine (u daljnjem tekstu:
Anuitet obvezničkog udjela) koji dospijevaju 1. siječnja
i 1. srpnja svake godine u razdoblju amortizacije, s time da prvi
Anuitet obvezničkog udjela dospijeva 1. siječnja
2000., a posljednji 1. srpnja 2019. Anuitet obvezničkog
udjela je nematerijalizirani državni dugovni vrijednosni
papir koji glasi na ime.

Nominalna vrijednost Anuiteta obvezničkog udjela iznosi
39,45 kuna što po prodajnom tečaju za devize za DEM
Privredne banke Zagreb d.d. na dan stupanja na snagu ove Odluke
iznosi protuvrijednost 10 DEM.

IX.

Isplatu dospjelih Anuitetskih kupona globalne obveznice odnosno
Anuiteta obvezničkog udjela obavljat će u ime i za
račun Fonda za naknadu oduzete imovine Središnja depozitarna
agencija, u Republici Hrvatskoj, u kunama, po prodajnom tečaju
za devize za DEM Privredne banke Zagreb d.d. na dan dospijeća.

X.

Kad se uvođenjem zajedničke monete Europske unije (Euro)
kao zakonskog sredstva plaćanja u Saveznoj Republici Njemačkoj
prije isteka konačne amortizacije Globalne obveznice izmijeni
sadašnje zakonsko sredstvo plaćanja u Saveznoj Republici
Njemačkoj (DEM), izvršit će se konverzija obveza
izdavatelja po Globalnoj obveznici iz kunske protuvrijednosti
DEM u kunsku protuvrijednost Eura, u skladu sa službenim
koeficijentom konverzije DEM u Euro.

XI.

Sredstva za isplatu dospjelih tražbina osiguravaju se (1)
iz sredstava pribavljenih prodajom stanova stanarima koji su pravo
na otkup stana stekli sukladno odredbama Zakona o naknadi za imovinu
oduzetu za vrijeme jugoslavenske komunističke vladavine,
(2) iz proračuna Republike Hrvatske i (3) iz drugih izvora
propisanih zakonom.

XII.

Globalnu obveznicu upisat će Privredna banka Zagreb d.d.
(povjerenik izdanja) i sukladno Ugovoru o upisu izdanja sklopljenom
između Fonda za naknadu oduzete imovine i Privredne banke
Zagreb d.d.

XIII.

Privredna banka Zagreb d.d. po nalogu Fonda za naknadu oduzete
imovine u roku određenom pravomoćnim rješenjem
o pravu na naknadu za oduzetu imovinu dodjeljuje Obvezničke
udjele ovlaštenicima iz rješenja.

XIV.

Istovremeno s donošenjem ove Odluke Upravni odbor Fonda za
naknadu oduzete imovine utvrdio je nazivna obilježja i uvjete
izdanja Globalne obveznice Republike Hrvatske za naknadu imovine
oduzete za vrijeme jugoslavenske komunističke vladavine,
sadržane u Prospektu koji je kao Prilog 1. sastavni dio ove
Odluke.

XV.

Za Globalnu obveznicu i sve njene dijelove podnijet će se
molba za uvrštenje u Kotaciju I Zagrebačke burze.

Pravne i fizičke osobe mogu slobodno i bez ograničenja
trgovati Anuitetima obvezničkog udjela.

XVI.

Imatelji Anuiteta obvezničkog udjela mogu tražbine
iz istih upotrijebiti za kupnju dionica ili udjela kojima raspolaže
Hrvatski fond za privatizaciju te kao platežno sredstvo za
kupnju nekretnina u vlasništvu Republike Hrvatske i nekretnina
i drugoga kapitala u postupku privatizacije sukladno odredbama
posebnog zakona.

XVII.

Agent izdanja Globalne obveznice je I.C.F. d.o.o. za poslovanje
vrijednosnim papirima sa sjedištem u Zagrebu, Alexandera
von Humboldta 4b.

Pokrovitelj uvrštenja Globalne obveznice i svih njenih dijelova
u Kotaciju I Zagrebačke burze je I.C.F. d.o.o. za poslovanje
vrijednosnim papirima sa sjedištem u Zagrebu, Alexandera
von Humboldta 4b.

Povjerenik izdanja Globalne obveznice je Privredna banka Zagreb
d.d. sa sjedištem u Zagrebu, Franje Račkoga 6.

XVIII.

Ova Odluka stupa na snagu 10. prosinca 1999. godine. Odluka će
se objaviti u »Narodnim novinama«.

Predsjednik
Upravnog odbora
**dr. Zvonimir Šeparović,** v. r.

Odluka, NN 135/1999-2106